தனி மனித துயரில் துவண்டு, தனிப்பட்ட வாழ்வின் வலியில் உழன்றுகொண்டிருந்த நாள்களில் ஒன்று அது. மிக மோசமான ஒரு வார இறுதியை முடித்திருந்த தருணம். சம்பவம் நடந்து இரண்டு நாள்கள் கழிந்திருந்தன. ஶ்ரீதேவி மரணத்தின் முன்னிலையில் மறைந்து போய்க் கிடந்திருந்தது அந்தச் செய்தி. சில சமூகத் துயரங்களை ஒரு நொடி கவனித்தால் போதும், தனி மனித துயரங்கள் தண்ணீரில் கரைத்த மலங்களாக மறைந்துவிடும். எனக்கும் அப்படித்தானிருந்தது.